จัดหนักเอาผิดป่วนลงทะเบียน"ชิมช้อปใช้"
รัฐบาลไม้แข็งดำเนินการคดีกลุ่มป่วนลงทะเบียน "ชิมช้อปใช้"
25 ต.ค. 2562

รัฐบาลไม้แข็งดำเนินการคดีกลุ่มป่วนลงทะเบียน "ชิมช้อปใช้"
นายพุทธิพงษ์ ปุณณกันต์ รมว.กระทรวงดิจิทัลเพื่อเศรษฐกิจและสังคม นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม นายธนกร วังบุญคงชนะ เลขานุการรัฐมนตรีว่าการกระทรวงการคลัง พ.ต.อ.ศิริวัฒน์ ดีพอ รองผู้บังคับการปราบปรามการกระทำความผิดเกี่ยวกับอาชญากรรมทางเทคโนโลยี และ นายผยง ศรีวณิช กรรมการผู้จัดการใหญ่ ธนาคารกรุงไทย ร่วมแถลงข่าว กรณีก่อกวนระบบการลงทะเบียนชิมช้อบใช้ เฟส 2 โดยยืนยันระบบมีมาตรการติดตามและตรวจสอบที่ดี เตรียมดำเนินการทางกฎหมายกับผู้กระทำผิดและขอให้ประชาชนเข้า www.ชิมช้อบใช้.com เพื่อลงทะเบียนเท่านั้น เพื่อความปลอดภัยของข้อมูลส่วนตัว
ก่อนหน้านี้ นายผยง เปิดเผยว่า จากการที่ธนาคารได้เฝ้าติดตามการลงทะเบียนมาตรการส่งเสริมการท่องเที่ยวในประเทศ ชิมช้อปใช้พบว่า มีผู้ไม่หวังดีเข้ามาก่อกวนระบบการลงทะเบียน โดยนำเทคโนโลยีเพื่อสร้างความได้เปรียบในการลงทะเบียนมาใช้ ส่งผลให้ประชาชนลงทะเบียนได้ช้ากว่าปกติ
ขณะนี้ ธนาคารอยู่ระหว่างการเฝ้าระวังระบบอย่างใกล้ชิด เพื่อให้เกิดผลกระทบต่อประชาชนน้อยที่สุด ทั้งนี้ รัฐมนตรีว่าการกระทรวงการคลังได้ประสานงานกับกระทรวงดิจิทัลเพื่อเศรษฐกิจและสังคม เพื่อร่วมมือกันหามาตรการในการป้องกันและอำนวยความสะดวกแก่ประชาชนต่อไป